CELEX: 32019D1565
Language: bg
Date: 2019-09-04 00:00:00
Title: Решение (ЕС) 2019/1565 на Комисията от 4 септември 2019 година относно предложената гражданска инициатива под надслов „Действия във връзка с извънредната ситуация в областта на климата“ (нотифицирано под номер C(2019) 6388)

19.9.2019   
               
               
                  BG
               
               
                  Официален вестник на Европейския съюз
               
               
                  L 241/8
               
            
         РЕШЕНИЕ (ЕС) 2019/1565 НА КОМИСИЯТА
         от 4 септември 2019 година
         относно предложената гражданска инициатива под надслов „Действия във връзка с извънредната ситуация в областта на климата“
         
            
               (нотифицирано под номер C(2019) 6388)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
         като има предвид, че:
         
                     (1)
                  
                  
                     Като предмет на предложената гражданска инициатива под надслов „Действия във връзка с извънредната ситуация в областта на климата“ е посочено следното: „Призоваваме Европейската комисия да засили действията във връзка с извънредната ситуация в областта на климата предвид ограничението на глобалното затопляне от 1,5 °С. Това означава да бъдат поставени по-амбициозни цели по отношение на климата и да бъде увеличена финансовата подкрепа за действия за борба с изменението на климата.“
                  
               
                     (2)
                  
                  
                     Целите на предложената гражданска инициатива са: „ЕС трябва да промени целите си (НОП) съгласно Парижкото споразумение така, че да се постигне намаление с 80 % на емисиите на парникови газове до 2030 г. и тези емисии да се премахнат изцяло до 2035 г., както и да измени европейското законодателство в областта на климата в съответствие с това. Трябва да бъде въведена корекция на въглеродните емисии на границите на ЕС. Не трябва да се подписват договори за свободна търговия с партньорски държави, които според Climate Action Tracker не следват траектория, съвместима със съблюдаването на ограничението на глобалното затопляне от 1,5 °С. ЕС трябва да създаде безплатни образователни материали за учебните програми на всички държави членки относно последиците от изменението на климата.“
                  
               
                     (3)
                  
                  
                     С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (4)
                  
                  
                     За тази цел процедурите и условията, необходими за гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (5)
                  
                  
                     Комисията е оправомощена да представя предложения за правни актове на Съюза за целите на прилагането на Договорите по следните въпроси:
                     
                                 —
                              
                              
                                 действия, които трябва да бъдат предприети, за да се постигнат целите за опазване, защита и подобряване на качеството на околната среда и за насърчаване, на международно равнище, на мерки за справяне с регионални или световни проблеми на околната среда, и по-специално борбата с изменението на климата, въз основа на член 192, параграфи 1 и 2 във връзка с член 191, параграф 1, първо и четвърто тире от Договора за функционирането на Европейския съюз (ДФЕС);
                              
                           
                                 —
                              
                              
                                 прилагане на общата търговска политика въз основа на член 207 от ДФЕС.
                              
                           
               
                     (6)
                  
                  
                     По тези причини предложената гражданска инициатива не попада по очевиден начин извън обхвата на правомощията на Комисията да представи предложение за правен акт на Съюза с цел изпълнение на Договорите в съответствие с член 4, параграф 2, буква б) от Регламента.
                  
               
                     (7)
                  
                  
                     Освен това гражданският комитет е образуван и лицата за контакт са определени в съответствие с член 3, параграф 2 от Регламента и предложената гражданска инициатива не е явно в злоупотреба, несериозна или злонамерена, нито е в явно противоречие с ценностите на Съюза, установени в член 2 от ДЕС.
                  
               
                     (8)
                  
                  
                     Поради това предложената гражданска инициатива под надслов „Действия във връзка с извънредната ситуация в областта на климата“ следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Предложената гражданска инициатива под надслов „Действия във връзка с извънредната ситуация в областта на климата“ се регистрира.
         
         
            Член 2
            Настоящото решение влиза в сила на 23 септември 2019 г.
         
         
            Член 3
            Адресати на настоящото решение са организаторите (членовете на гражданския комитет) на предложената гражданска инициатива под надслов „Действия във връзка с извънредната ситуация в областта на климата“, представлявани от г-н Thomas EITZENBERGER и г-жа Astrid Cecilie BUDOLFSEN в качеството им на лица за контакт.
         
         
            Съставено в Брюксел на 4 септември 2019 година.
            
               
                  За Комисията
               
               Frans TIMMERMANS
               
                  Заместник-председател
               
            
         
         
            (1)  ОВ L 65, 11.3.2011 г., стр. 1.